Νικόλας Παπαδόπουλος (πολιτικός)

Ο Νικόλας Παπαδόπουλος (Λευκωσία, 22 Απριλίου 1973) είναι Ελληνοκύπριος πολιτικός. Είναι πρόεδρος του ΔΗΚΟ από τον Δεκέμβριο του 2013. Από το 2006 είναι βουλευτής στην Εκλογική Περιφέρεια Λευκωσίας εκλεγμένος με το ΔΗΚΟ.

Βιογραφικά Στοιχεία 

Ο Νικόλας Παπαδόπουλος γεννήθηκε στη Λευκωσία στις 22 Απριλίου 1973. Είναι υιός του πρώην προέδρου της Κυπριακής Δημοκρατίας, Τάσσου Παπαδόπουλου. Ομιλεί, πέρα από την ελληνική, την αγγλική γλώσσα. Απέκτησε πτυχίο νομικής (LL.B.) στο Πανεπιστημιακό Κολέγιο Λονδίνου και Barrister-at-Law στο Ίνερ Τεμπλ στο Λονδίνο. Εργάζεται ως δικηγόρος.

Είναι νυμφευμένος με τη Γιώτα Κυπριανίδου και έχει τρεις κόρες και ένα υιό.

Πολιτική διαδρομή 
Στη διάρκεια των σπουδών του διετέλεσε πρόεδρος της Εθνικής Φοιτητικής Ένωσης Κυπρίων (ΕΦΕΚ) Ηνωμένου Βασιλείου. Μετά την ολοκλήρωση των σπουδών του επέστρεψε στην Κύπρο και ξεκίνησε να εργάζεται ως δικηγόρος στο Δικηγορικό Γραφείο «Τάσσος Παπαδόπουλος και Συνεργάτες» το οποίο ίδρυσε ο πατέρας του.

Παράλληλα διετέλεσε οργανωτικός γραμματέας της Νεολαίας του Δημοκρατικού Κόμματος (ΝΕΔΗΚ) Λευκωσίας. Από τον Μάρτιο του 2009 έως και τον Ιανουάριο του 2013 ήταν αντιπρόεδρος του ΔΗΚΟ. Διετέλεσε υπεύθυνος του τομέα οικονομικών του ΔΗΚΟ και επικεφαλής της ομάδας μελετών του κόμματος για την οικονομία. Ως αντιπρόεδρος του ΔΗΚΟ ήταν συντονιστής του μηχανισμού παραγωγής πολιτικής.

Στις βουλευτικές εκλογές του 2006 εκλέχθηκε βουλευτής στην Εκλογική Περιφέρεια Λευκωσίας με το ΔΗΚΟ για την Θ΄ Κοινοβουλευτική Περίοδο. Επανεκλέχθηκε στις βουλευτικές εκλογές του 2011 για την Ι΄ Κοινοβουλευτική Περίοδο, στις βουλευτικές εκλογές του 2016 για την ΙΑ΄ Κοινοβουλευτική Περίοδο και στις βουλευτικές εκλογές του 2021 για την ΙΒ΄ Κοινοβουλευτική Περίοδο. Ως βουλευτής, διετέλεσε μέλος της επιτροπής επιλογής και πρόεδρος της Κοινοβουλευτικής Επιτροπής Οικονομικών και Προϋπολογισμού. Είναι αρχηγός της κοινοβουλευτικής ομάδας του ΔΗΚΟ από τον Δεκέμβριο του 2013.

Στις προεδρικές εκλογές του 2013 διαφώνησε με την απόφαση του κόμματος του για υποστήριξη του Νίκου Αναστασιάδη. Λίγο μετά την απόφαση αυτή υπέβαλε παραίτηση από τη θέση του αντιπροέδρου του ΔΗΚΟ. Μερικά χρόνια αργότερα δήλωσε ότι είχε σεβαστεί την απόφαση του κόμματος του, παρά τη διαφωνία του.

Την 1η Δεκεμβρίου 2013 εκλέχτηκε πρόεδρος του ΔΗΚΟ σε μια διαδικασία της οποίας η διαφάνεια και η δημοκρατικότητα αμφισβητήθηκε.΄'Εκτοτε , το ΔΗΚΟ συρρίκνωσε σημαντικά την εκλογική του επιρροή αφού στις τελευταίες βουλευτικές εκλογές του 2021 το κόμμα έλαβε 40395 ψήφους έναντι 63723 το 2011. 

Στις προεδρικές εκλογές του 2018 διεκδίκησε το προεδρικό αξίωμα. Υποστηριζόταν από το ΔΗΚΟ, την ΕΔΕΚ, την Αλληλεγγύη και το Κίνημα Οικολόγων-Συνεργασία Πολιτών και από τα μη κοινοβουλευτικά κινήματα Μήνυμα Ελπίδας και Αυτόνομη Πλατφόρμα Πολιτών. Κατετάγη τρίτος και δεν πέρασε στον β΄ γύρο των εκλογών. Ο ίδιος και το κόμμα του δεν υποστήριξαν κανένα από τους δύο εναπομείναντες υποψηφίους στον β΄ γύρο.

Παραπομπές

Πηγές

Βουλευτές εκλεγμένοι με το Δημοκρατικό Κόμμα
Βουλευτές Λευκωσίας
Κύπριοι δικηγόροι
Πρόεδροι του Δημοκρατικού Κόμματος
Βουλευτές Θ΄ Κοινοβουλευτικής Περιόδου (Κύπρος)
Βουλευτές Ι΄ Κοινοβουλευτικής Περιόδου (Κύπρος)
Βουλευτές ΙΑ΄ Κοινοβουλευτικής Περιόδου (Κύπρος)
Βουλευτές ΙΒ΄ Κοινοβουλευτικής Περιόδου (Κύπρος)